De Sudetndeitschn sand a Voiksgruppn in Middleiropa. Vui vo dene nennan si a Deitschbehmen oda Deitschmähra. De Sudetndeitschn woarn de Deitschn in den Ländan vo da behmischen Krone, spada in da Tschechoslowakischn Republik. De Deitschn do sand seit am 12. Joahundat noch Behmen, Mähren und Schlesien kemma und de hom si besonders in de Randgebiete, in West- und Noadbehmen und in d Städtn ogsiedlt. Am Ofang vom 20. Joarhundat woanz um de drei Milliona Deitsche. 1945 und 1946 sand de meisten vatriam worn und sand in andan deitschen Ländan glandt. Uma oan Million Sudetndeitsche sand nach Bayern abgschom worn. De Boarische Staatsregierung siagt de Sudetndeitschn ois Viatn Stomm vo Bayern, neba Baiern, Schwom und Frankn. Heit sand die Sudetndeitschn weitgehnd assimiliad und mit de ondan Stämme vamischt, dass ma se kaum ausananderkennt. In vuin Familien gibts no Gschichtn und Erinnerunga. Danem gibts a poar Vareine wia d Sudetndeitsche Landsmannschaft, d Ackermann-Gmeinde und an Adalbert-Stifter-Verein, wo sich um d politische Vatretung, deitsch-tschechischn Kontakt und Kulturpflege kümman.